सुप्रीम कोर्ट ने कहा- इलाज कराएं और उसके दस्तावेज दिखाएं, बिना इजाजत दिल्ली नहीं छोड़ें
Delhi Ex-Health Minister Satyendra Jain Money Laundering Case. Follow Aam Aadmi Party Leader, Reports and Latest News Headlines On Dainik Bhaskar (दैनिक भास्कर)
दिल्ली के पूर्व स्वास्थ्य मंत्री सत्येंद्र जैन को गिरफ्तारी के 360 दिन बाद सुप्रीम कोर्ट ने शुक्रवार को 42 दिन (6 हफ्तों) की जमानत दे दी है। 11 जुलाई तक उन्हें कोर्ट से अंतरिम राहत मिली है। 10 जुलाई को उन्हें दोबारा कोर्ट में पेश होना होगा। सुनवाई के दौरान कोर्ट ने कहा- जैन की सेहत को देखते हुए उन्हें छोड़ा जाए। इस दौरान वे दिल्ली से बाहर नहीं जाएंगे।
सुप्रीम कोर्ट ने कहा- हम सत्येंद्र जैन को प्राइवेट अस्पताल में इलाज कराने की इजाजत देते हैं। जैन किसी भी गवाह को प्रभावित नहीं करेंगे। अदालत की इजाजत के बगैर वह दिल्ली से बाहर नहीं जाएंगे। बेल के दौरान जो भी इलाज किया जा रहा है, उसके दस्तावेज अदालत के सामने पेश किए जाएं।
सत्येंद्र जैन की ओर से एडवोकेट अभिषेक मनु सिंघवी और ED की ओर से ASG राजू ने सुप्रीम कोर्ट में दलीलें पेश कीं। सत्येंद्र जैन को पिछले साल 31 मई को ED ने अरेस्ट किया था।
जैन की जमानत पर कोर्ट में 25 मिनट चलीं दलीलें...
सिंघवी: जमानत के लिए मेरे पास बहुत मजबूत आधार है, लेकिन उनका जिक्र आज नहीं कर रहा हूं। मैं केवल सेहत के आधार पर जमानत मांग रहा हूं। बाकी चीजें आप बाद में देख सकते हैं।
ASG राजू: प्रवर्तन निदेशालय की ओर से एएसजी एसवी राजू ने कहा, मेडिकल ग्राउंड पर जमानत मांग रहे हैं तो जैन का चेकअप AIIMS में कराया जाए। दूसरे अस्पतालों के रिकॉर्ड में गड़बड़ी की गुंजाइश है। स्वतंत्र जांच जरूरी है। वो स्वास्थ्य मंत्री रहे हैं। दिल्ली के अस्पतालों के मेडिकल रिकॉर्ड सही नहीं हो सकते हैं।
सुप्रीम कोर्ट: जस्टिस नरसिम्हा ने कहा, "ये समस्या ऐसी तो है नहीं जो पहले सो हो। ये तो रातोंरात हमारे सामने आई।"
ASG राजू: अगर जांच रिपोर्ट जैन के पक्ष में आती हैं तो मैं हार मान लूंगा। RMM या AIIMS का पैनल जैन की जांच करे।
सिंघवी: ये आदमी एक साल से जेल में बंद है। जो आरोप उन पर लगाए गए हैं, उसमें इन्हें 19 जुलाई को उन्हें जमानत मिली। इसके बाद 7 बार उनसे पूछताछ की गई।
सुप्रीम कोर्ट: केवल मेडिकल ग्राउंड पर ही बहस करें। मिस्टर राजू! क्या कारण है कि आपको मेडिकल रिपोर्ट पर भरोसा नहीं है?
ASG राजू: कृपया मेरा हलफनामा देख लें। ये स्वास्थ्य मंत्री रह चुके हैं और दिल्ली के हर अस्पताल में इनके फोटो लगे हैं। ये जेल मंत्री भी रह चुके हैं। प्रवर्तन निदेशालय को इसी बात की चिंता है कि वो अपनी पोजिशन का गलत इस्तेमाल कर सकते हैं। उनकी पुरानी जांच रिपोर्ट भी नकली थीं। जैसे ही हमने कहा कि उनकी जांच AIIMS में कराई जाए, उन्होंने अपनी रिक्वेस्ट वापस ले ली।
जैन का इतिहास बताता है कि वह बीमारी का बहाना बनाते हैं, नकली रिपोर्ट हासिल करते हैं और जब स्वतंत्र जांच की बात आती है तो वह अपनी रिक्वेस्ट वापस ले लेते हैं। 13 मई को वो फिट थे। प्रॉसेस के मुताबिक हमने उनका चेकअप किया था। बीमारी के कोई लक्षण नहीं थे। अचानक 14 मई को लक्षण नजर आने लगे?
सिंघवी: उन्होंने LNGP में जांच कराई, जीबी पंत में नहीं। तिहाड़ से किसी को भी LNGP में ही रेफर किया जाता है। आज की रिपोर्ट्स के इसलिए दरकिनार नहीं किया जा सकता है, क्योंकि ये 2022 की हैं। वह कहां भाग जाएंगे? 1-2 महीने में वो जेल में वापस आ जाएंगे। उनका वजन 32 किलो घट गया है। कंकाल हो गए हैं। उन्हें प्राइवेट अस्पताल में इलाज कराने का अधिकार है। उनकी मांसपेशियां कमजोर हो रही हैं, रीढ़ में समस्या है, वजन घट गया है। प्राइवेट अस्पताल में इलाज होना चाहिए।
ASG राजू: जहां तक वजन घटने का मामला है, तो वह जैन हैं। वह उपवास में भरोसा करते हैं। वह उपवास करते हैं तो वजन कम हो गया।
सुप्रीम कोर्ट: जस्टिस जेके माहेश्वरी ने कहा- यह आदेश केवल मेडिकल ग्राउंड तक ही सीमित है। हम सत्येंद्र जैन को मेडिकल ग्राउंड पर जमानत देते हैं। हम उन्हें अपनी इच्छा के प्राइवेट अस्पताल में इलाज के लिए 6 हफ्ते का वक्त देते हैं। जैन किसी भी गवाह से ना तो मिलेंगे और ना ही उसे प्रभावित करने की कोशिश करेंगे। वह दिल्ली नहीं छोड़ेंगे। जैन की जो भी जांच की गई है, उसके दस्तावेज अदालत के सामने रखे जाएंगे।
बीमार सत्येंद्र जैन को शर्तों पर जमानत
सुप्रीम कोर्ट ने कहा- 6 हफ्ते इलाज कराएं; ना बयानबाजी करेंगे ना दिल्ली छोड़ेंगे और ना गवाहों से मिलेंगे।
जैन 31 मई 2022 से हिरासत में हैं
इससे पहले 18 मई को सुप्रीम कोर्ट ने ED को नोटिस जारी कर जवाब मांगा था। जैन 31 मई 2022 से हिरासत में हैं। 6 अप्रैल को दिल्ली हाईकोर्ट से जमानत याचिका खारिज होने के बाद उन्होंने सुप्रीम कोर्ट में अपील की थी
एक हफ्ते में तीसरी बार अस्पताल लाया गया
25 मई की सुबह AAP नेता सत्येंद्र जैन तिहाड़ जेल के वॉशरूम में फिसलकर गिर पड़े थे। उन्हें सुबह दीनदयाल उपाध्याय अस्पताल में भर्ती कराया गया था। दोपहर करीब 12 बजे उनकी हालत बिगड़ने के बाद उन्हें लोकनायक जय प्रकाश नारायण अस्पताल (LNJP) में शिफ्ट कर ऑक्सीजन सपोर्ट पर रखा गया था।
एक हफ्ते में यह तीसरी बार था, जब जैन को अस्पताल लाया गया था। इससे पहले 22 मई को उन्हें दिल्ली के ही सफदरजंग अस्पताल ले जाया गया था। तब उन्हें रीढ़ में परेशानी आई थी। 20 मई को भी वो इसी परेशानी के चलते दीन दयाल अस्पताल लाए गए थे।
सत्येंद्र जैन पर मनी-लॉन्ड्रिंग का केस 
इन्फोर्समेंट डायरेक्टोरेट (ED) ने 24 अगस्त 2017 को CBI की तरफ से दर्ज की गई FIR को आधार बनाकर जैन के खिलाफ मनी-लॉन्ड्रिंग मामले में जांच शुरू की थी। सत्येंद्र जैन ने 14 फरवरी 2015 से 31 मई 2017 तक कई लोगों के नाम पर चल संपत्तियां खरीदी थीं। जिसका वे संतोषजनक हिसाब नहीं दे सके थे। उनके साथ पूनम जैन, अजित प्रसाद जैन, सनील कुमार जैन, वैभव जैन और अंकुश जैन के खिलाफ भी मामला दर्ज किया गया था।
सत्येंद्र जैन से जुड़ी ये खबरें भी पढ़ सकते हैं...
सत्येंद्र की सेल में 2 कैदी रखे, सुपरिनटैंडैंट को नोटिस
दिल्ली के पूर्व मंत्री सत्येंद्र जैन की मांग पर उनके सेल में दो कैदी भेजने पर तिहाड़ जेल प्रशासन ने जेल सुपरिनटैंडैंट को कारण बताओ नोटिस भेजा है। दरअसल जैन ने जेल नंबर 7 के सुपरिनटैंडैंट से रिक्वेस्ट की थी कि वे अकेलेपन की वजह से डिप्रेशन का शिकार हो रहे हैं। इसलिए उनके साथ दो अन्य कैदियों को रखा जाए, ताकि वे उनसे बात कर सकें। पूरी खबर पढ़ें...
तिहाड़ में बंद सत्येंद्र जैन बोले- बाहर आकर सबको देख लूंगा
मनी लॉन्ड्रिंग केस में तिहाड़ जेल में बंद दिल्ली के मंत्री सत्येंद्र जैन पर जेल अधिकारियों ने धमकी देने के आरोप लगाए हैं। मीडिया रिपोर्ट्स के मुताबिक, अधिकारियों ने DG जेल से मंत्री के खिलाफ शिकायत की है। कहा है कि जैन उनके साथ जेल में जेल में दुर्व्यवहार कर रहे हैं और उन्हें जेल से बाहर आने पर गंभीर परिणाम भुगतने की धमकी दे रहे हैं। पूरी खबर पढ़ें...